“คาราบาวตะวันแดง”คว้ารางวัลพระราชทาน Thailand Corporate Excellence Awards 2021
“คาราบาวตะวันแดง” คว้ารางวัลพระราชทาน Thailand Corporate Excellence Awards 2021 สาขาความเป็นเลิศด้านผู้นำ ตอกย้ำความยอดเยี่ยมการบริหารองค์กร
21 ธ.ค. 2564

บริษัท คาราบาวตะวันแดง จำกัด ได้รับรางวัลพระราชทาน Thailand Corporate Excellence Awards 2021 สาขาความเป็นเลิศด้านผู้นำ (Leadership Excellence) ซึ่งจัดโดยสมาคมการจัดการธุรกิจแห่งประเทศไทย (TMA) ร่วมกับสถาบันบัณฑิตบริหารธุรกิจศศินทร์แห่งจุฬาลงกรณ์มหาวิทยาลัย โดยมีพลเอก ประยุทธ์ จันทร์โอชา นายกรัฐมนตรี เป็นผู้มอบรางวัลพระราชทาน สมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี สำหรับองค์กรที่มีการบริหารจัดการที่เป็นเลิศทางด้านการบริหารจัดการในสาขาต่างๆ เมื่อวันที่ 24 พฤศจิกายน 2564
นายเสถียร เศรษฐสิทธิ์ ประธานเจ้าหน้าที่บริหาร บริษัท คาราบาวตะวันแดง จำกัด เปิดเผยว่า รางวัลที่บริษัทฯ ได้รับในครั้งนี้ สะท้อนความมุ่งมั่นในการดำเนินงานเพื่อเพิ่มศักยภาพทางธุรกิจ การบริหารองค์กรที่ให้ความสำคัญในการพัฒนาขีดความสามารถในการแข่งขันในทุกๆ ด้าน โดยเฉพาะการให้ความสำคัญในการพัฒนาบุคลากรให้พร้อมกับการกระแสโลกที่เปลี่ยนแปลงอย่างรวดเร็ว โดยเน้นการนำพลังของคนรุ่นใหม่ มาใช้ในการบริหารจัดการ ท่ามกลางความเปลี่ยนแปลง และปัจจัยเสี่ยงมากมาย โดยเฉพาะในช่วงสถานการณ์การแพร่ระบาดของไวรัสโควิด-19
ทั้งนี้ผลรางวัลมาจากการสำรวจความคิดเห็นของผู้บริหารระดับสูงทั่วประเทศและกรรมการผู้ทรงคุณวุฒิ โดยพิจารณาจากข้อมูลเกี่ยวกับแนวทางการบริหารองค์กรในสาขานั้นๆ รวมถึงผลลัพธ์และความสำเร็จจากการดำเนินงาน